Lufta në Afganistan çështje kryesore për Obamën
Afërsisht 68 mijë trupa amerikane janë të stacionuara në këtë vend.
Përmbyllja e luftës në Afganistan do të jetë një nga çështjet kryesore të politikës së jashtme me të cilat përballet Presidenti Barak Obama gjatë mandatit të tij të dytë në detyrë. Korrespondenti i Zërit të Amerikës Andre de Nesnera bisedoi me tre ish-zyrtarë të lartë amerikanë rreth luftës së gjatë të Amerikës në Afganistan. Ta ndjekim. Forcat ushtarake amerikane kanë qenë të pranishme në Afganistan për më shumë se 11 vjet, më gjatë se sa prania sovjetike në këtë vend në vitet 1980. Forcat ushtarake të ish Bashkimit Sovjetik qëndruan në Afganistan për nëntë vjet. Afërsisht 68 mijë trupa amerikane janë të vendosura në këtë vend. Plani i tanishëm është tërheqja e të gjitha forcave luftarake amerikane dhe ndërkombëtare nga Afganistani deri në fund të vitit 2014 dhe kalimi i të gjitha përgjegjësive ushtarake dhe të sigurisë në duart e forcave afgane. Por ish ambasadori amerikan në Kombet e Bashkuara, John Bolton beson se forcat afgane të sigurisë nuk do të jenë gati për të marrë përsipër përgjegjësitë nga amerikanët. Zoti Bolton është pesimist për të ardhmen e Afganistanit pas tërheqjes amerikane. Zyrtarët amerikanë dhe afganë janë të angazhuar në negociatat mbi nivelin e pranisë ushtarake amerikane pas vitit 2014, një prani që pritet të jetë dukshëm më e vogël se sa tani. Ish-Sekretari i Mbrojtjes William Cohen thotë se një forcë ushtarake ndërkombëtare duhet të vazhdojë të jetë e pranishme në Afganistan. Për shumë vite, një nga kërkesat kryesore të Shteteve të Bashkuara dhe vendeve të tjera perëndimore ishte luftimi i korrupsionit nga presidenti afgan Hamid Karzai. Por shumë ish-zyrtarë të qeverisë amerikane, përfshirë ambasadorin John Bolton, thonë se çrrënjosja e traditës së rryshfetit ishte një synim fisnik por zoti Karzai nuk ishte në gjendje ta realizonte. Edhe ish-Këshilltari i Sigurisë Kombëtare, gjenerali Brent Scowcroft, thotë se Shtetet e Bashkuara kishin shpresa jorealiste për atë që mund të arrihej në Afganistan dhe Irak. Gjenerali Scowcroft thotë se në Shtetet e Bashkuara ekziston një lodhje nga luftërat. Ekspertët thonë se edhe në Evropë ka një lodhje nga lufta. Dhe ata thonë se kjo nuk është shenjë e mirë për vendosjen e një force të vogël ushtarake ndërkombëtare për të zëvendësuar atë që do të qëndrojë në Afganistan deri në fund të vitit 2014.